کوئٹہ: گورنر بلوچستان ملک عبدالولی خان کاکڑ پارینے کہ الس ءِ بجلی نا سلنگ نا فراوانی ءِ پک کننگ و السی ویل آتے اولیتی بنداو آایسر کننگ کن کل دوئی وسیلہ غاتے کاریم اٹ اتنگے‘ او کیسکو ءِ پرمان کرے کہ کچلاک و ایب کیب انا کل علاقہ غاتے ٹی دمدستی کل اُرائی صارف و خاص وڑ اٹ کشاری فیڈر تیا بجلی ءِ پورو وولٹیج اٹ فراوان کننگے۔ دا ہیت آتے او کیسکو نا نمائندہ یوسف شاہ و نجیب مری تون اوڑدہی نا وخت آہیت وگپ کرسا کرے۔ داوخت آ گورنر بلوچستان پارے کہ صوبہ نا زمیندارک گدرینگوک آ اِرا مسہ عشرہ ٹی مہالو کاخت سالی و داسہ بھس کروک پِر تا سوب آن کیہی وار مالی مشکل آتا گواچی مسنو ہندا سوب آن المی ءِ کہ اوفتے کل المی آسراتی تے فراوان کننگے۔ گورنر بلوچستان اُرائی و زمیندار تیا ہم زور شاغا کہ او ہم بجلی نابل آتا تننگ ءِ پک کیر انتئے کہ بل تفننگ نا سوب آن نئے بیرہ ادارہ ناکارکڑد زہمی مریک بلکہ السی مشکل آک ودرہ۔
(خ ن)
